ไทยศรีบุกรถคลาสสิก ตั้งเป้าปีหน้า600ล้าน
ไทยศรีประกันภัยเปิดตลาดรถคลาสสิก ตั้งเป้า 3 เดือน 200 คัน เชื่อปีหน้าได้ยอด 600 ล้าน
19 ต.ค. 2558

ไทยศรีประกันภัยเปิดตลาดรถคลาสสิก ตั้งเป้า 3 เดือน 200 คัน เชื่อปีหน้าได้ยอด 600 ล้าน
นายนที พานิชชีวะ ประธานเจ้าหน้าที่บริหาร บริษัท ไทยศรีประกันภัย เปิดเผยว่า ไตรมาสสุดท้ายของปีนี้ได้ทำตลาดประกันภัยรถยนต์คลาสสิกรายแรกในไทย เน้นทำประกันชั้น 1 ไม่จำกัดอายุรถยนต์ จากปกติที่ตลาดจะรับในรถอายุใช้งานเฉลี่ย 7-10 ปี โดยอัตราเบี้ยประกันต่ำสุด 2 หมื่นบาท ขณะที่ทุนประกันขั้นต่ำประมาณ 2 แสนบาทขึ้นไป ซึ่งขึ้นอยู่กับประเภทรถในแต่ละรุ่นเป็นหลัก ตั้งเป้าสิ้นปีนี้จะมีลูกค้า 200 คัน จากที่มีทั้งหมดในตลาด 6 หมื่นคัน
น.ส.พีรดา แสงอาทิตย์  ผู้ช่วยกรรมการผู้จัดการ สายงานพัฒนาธุรกิจ กล่าวว่า ตั้งเป้าหมายปี 2559 จะมีฐานลูกค้ากลุ่มรถคลาสสิกและซูเปอร์คาร์รวมกันประมาณ 2 หมื่นคัน คิดเป็นมูลค่าราว 600 ล้านบาท เพราะลูกค้ากลุ่มนี้รักรถยนต์ ซึ่งอายุการใช้งานบางคันนานถึง 40 ปี รวมถึงร่วมมือกับมันนี่กูรูทำตลาดดิจิทัลออนไลน์เพิ่มขึ้น
ทั้งนี้ บริษัทยังได้ร่วมกับพันธมิตรเข้าไปรับงานประกันรถไฟฟ้าสายสีเขียว วงเงินราว 7,000 ล้านบาท และเชื่อว่าการที่รัฐบาลเปิดประมูลก่อสร้างโครงสร้างพื้นฐานในช่วง 10 ปีข้างหน้า ทำให้บริษัทมีงานด้านนี้มากขึ้น ส่วนอัตราสินไหมทดแทนอยู่ที่ 49% จาก 50% ในปี 2557 แต่คาดว่าหากตลาดรถยนต์กลับมาฟื้นตัวในปีหน้าจะช่วยให้ธุรกิจประกันภัยขยายตัวขึ้น